Halvor Egner Granerud

Halvor Egner Granerud (født 29. mai 1996) er en norsk skihopper. Han representerer Asker Skiklubb og har utviklet seg i treningsteamet Kollenhopp. Han var med på Norges B-landslag fra 2015 og frem til han ble tatt opp på A-landslaget høsten 2018.
I VM i skiflyging 2020 i Planica tok han sølv individuelt og hoppet på Norges lag som vant lagkonkurransen. Han vant sin første verdenscup-seier i Ruka i Finland 29. november 2020 og vant verdenscupen sammenlagt sesongen 2020/21. Den 6. januar 2023 tok han sin første sammenlagtseier i Hoppuka.


== Sportslige prestasjoner ==


=== World Cup/Hoppuka ===
I 2015/2016-sesongen debuterte Granerud i verdenscuprennet på Lillehammer 5. desember 2015, der han ble diskvalifisert sammen med seks andre hoppere, hvorav tre andre norske. Han ble tatt ut til det norske landslaget til Hoppuka 2015/16. Han kvalifiserte seg til åpningsrennet i Oberstdorf 29. desember 2015 der han hoppet mot Noriaki Kasai. Granerud kom seg ikke til finale­omgangen. Han var også kvalifisert til nyttårshopprennet der han hoppet mot Domen Prevc, men kom ikke til finale­omgangen den gangen heller. Deretter ble han vraket fra det norske laget før rennet i Innsbruck og erstattet av klubbkamerat Tom Hilde.
I 2016/2017-sesongen tok Granerud sine første verdenscuppoeng i åpningsrennet av Hoppuka i Oberstdorf med en 28. plass. Han ble nr. 32 i sammendraget i Hoppuka etter fire renn. I RAW AIR hoppet han rennene i Trondheim og Vikersund. I verdenscupen totalt ble Granerud nr. 42 etter blant annet en 16. plass fra prøve-OL i PyeongChang 16. februar 2017.I sesongen 2017/2018 deltok Granerud i alle individuelle renn med en 5. plass i Engelberg som beste. I verdenscupen ble han nr. 20 sammenlagt med 280 poeng på 22 renn.
I sesongen 2018/2019 var hans beste plassering en 4. plass i Sapporo. Han oppnådde åtte topp-10 plasseringer denne sesongen. I verdenscupen ble han nr. 15 sammenlagt med 422 poeng.
Sesongen 2019/2020 ble et stort tilbakeslag for Granerud. Han gjennomførte kun to renn, med en 23. plass som beste resultat. Dette ga han en sammenlagtplassering som sesongens 61. beste hopper.
Han vant sin første verdenscupseier i Ruka i Finland 29. november 2020. Han fulgte opp med to seiere til i Nizjnij Tagil i Russland 5. – 6. desember 2020. I sesongen 2020/2021 har han etter 22 av 25 renn (pr. 4. mars) elleve individuelle seiere og to andreplasser. Dette gjør at han er vinner sammenlagt før avslutningen i Planica og gul trøye i verdenscupen til odel og eie. Han ble nr. 4 i Hoppuka og vant Willingen-turneringen. Med 11 verdenscup-seiere på én sesong er Granerud den mestvinnende norske skihopper gjennom tidene.
Med seieren i Nizhny Tagil 21. november 2021 ble han tidenes mestvinnende norske herrehopper med 12 seiere i verdenscupen. 
Han vant tre av fire renn i Hoppuka 2022/23 og tok en suveren sammenlagtseier. Han ble dermed den niende nordmannen som vant hoppuka sammenlagt. 


=== Sommer-Grand Prix ===
Granerud debuterte i Sommer-Grand Prix (SGP) 26. september 2015, med en 27. plass i kvalifiseringen og en 46. plass i rennet.Sommeren 2016 oppnådde han en syvendeplass og en tiendeplass som beste resultat i SGP, og ble dermed nr. 22 sammenlagt.
Sommeren 2017 ble han nr. 5 både i Hinterzarten og i Chaikovsky.
Sommeren 2018 ble han nr. 3 i åpningsrennet i Wisla.
Sommerseongen 2021 vant han tre av de fire individuelle rennene han startet i (2xKasakstan+Russland), samt mix-lag i Russland, og sikret sammenlagtseieren med 2.-plass i finalerennet i Klingenthal (Tyskland).


=== Kontinentalcupen ===
Han debuterte i Kontinentalcupen (COC) 20. februar 2014 med en 34. plass. Pr. 2020 har han totalt 14 pallplasser i COC og har vunnet flere ganger:

Gull i Lahti 21. februar 2015
Gull i Neustadt 1. mars 2015
Gull i Oslo 19. september 2015
Gull i Engelberg 27. desember 2016
Gull i Iron Mountain 26. februar 2017
Gull i Iron Mountain 11. februar 2018


=== Junior-VM ===
I junior-VM i Almaty 2015 var han på norske laget som tok gull i laghopp sammen med Joacim Ødegård Bjøreng, Phillip Sjøen og Johann André Forfang. Han kom på 20. plass i det individuelle rennet.I junior-VM i Rasnov 2016 var han på norske laget som tok sølv i laghopp sammen med Marius Lindvik, Are Sumstad og Robin Pedersen. I historiens første mix-lag ble Norge 4, med Granerud på laget sammen med Marius Lindvik, Anna Odine Strøm og Silje Opseth
Han kom på 17. plass i det individuelle rennet.


=== Norgesmesterskap ===
I Norgesmesterskapet i stor bakke på Rena 2023, tok Granerud sin første senior-medalje i storbakke, da han vant gull.
I Norgesmesterskapet på ski 2016og 2015 vant han gull i laghopp med Akershus skikrets og bronse i 2014. I 2019 ble Granerud nr. 4 i storbakke, normalbakke og lag høsten 2019.
I 2018 ble Granerud nr.2 i normalbakke, 8 i storbakke og 2 i lagkonkurransen.
I 2017 ble Granerud nr.3 i normalbakke.I 2016 ble Granerud nr. 3 i NM i normalbakke og nr. 5 i NM i storbakke. Han vant også Norgescupen sammenlagt.
I junior-NM vant Granerud gull i storbakke både i 2014 og 2016; begge rennene ble arrangert i Granåsen. Han vant også gull i normalbakke i Granåsen både i 2015 og 2016 og i laghopp i Granåsen i 2015.


=== Skiflyging ===
I VM i skiflyging i Planica fra 10.–12. desember 2020 tok han sølv individuelt, kun 0,5 poeng bak vinneren Karl Geiger. Da Norge vant lagkonkurransen 13. desember 2020 ble han verdensmester i skiflyging sammen med Daniel-André Tande, Johann André Forfang og Robert Johansson.
Hans personlige rekord er på 244,5 meter, satt i Planica 13. desember 2020 i prøveomgangen til lagkonkurransen siste dag av VM i 2020. Han er også innehaver av verdens lengste debuthopp i en skiflygingsbakke da han hoppet 240 meter i Vikersundbakken 11. februar 2016. [1]


=== Verdensmesterskap ===
I VM 2021 i Oberstdorf ble han nummer fire i normalbakkerennet. Han hoppet han på det norske laget som tok sølv i blandet lagkonkurranse. De øvrige på laget var Silje Opseth, Robert Johansson og Maren Lundby. Før kvalifiseringen til stor bakke ble det påvist at han var smittet av covid-19.


=== Andre resultater ===
Granerud tok gull i Hovedlandsrennet i hopp i 2012 og sølv i kombinert.
Granerud tok gull i Nordisk laghopp i 2012 i Estland og sølv individuelt.


== Resultater verdenscup ==
Oppdatert 11. jan 2022 


== Sammenlagtplasseringer i verdenscupen ==


== Familie ==
Halvor Egner Granerud er oldebarn av forfatteren Thorbjørn Egner.


== Annet ==
Halvor Egner Granerud ble kjent for et nakenstunt på hoppski i mars 2013 som han og en kamerat filmet og la ut på YouTube. Klippet ble sett av nær 500 000 personer pr. 1. januar 2016. Videoen ble siden fjernet fordi den ble vurdert å være i strid med YouTube-retningslinjene om nakenhet eller seksuelt innhold. Klippet er likevel fortsatt tilgjengelig på internett.


== Referanser ==


== Eksterne lenker ==
(en) Halvor Egner Granerud – kategori av bilder, video eller lyd på Commons 
(de) Halvor Egner Granerud – Munzinger Sportsarchiv 
(en) Halvor Egner Granerud – Olympics.com 
(en) Halvor Egner Granerud – Olympedia 
(en) Halvor Egner Granerud – FIS (kombinert) 
(en) Halvor Egner Granerud – FIS (skihopping) 
(pl) Halvor Egner Granerud – skijumping.pl 
(en) Halvor Egner Granerud på Internet Movie Database 
Halvor Egner Granerud på Twitter 
Halvor Egner Granerud på Facebook